CELEX: 32018D0619
Language: lt
Date: 2018-04-20 00:00:00
Title: 2018 m. balandžio 20 d. Komisijos įgyvendinimo sprendimas (ES) 2018/619, kuriuo PHMB (1415; 4.7) nepatvirtinamas kaip esama veiklioji medžiaga 1-o, 5-o ir 6-o tipų biocidiniams produktams gaminti (Tekstas svarbus EEE. )

23.4.2018   
            
            
               LT
            
            
               Europos Sąjungos oficialusis leidinys
            
            
               L 102/21
            
         KOMISIJOS ĮGYVENDINIMO SPRENDIMAS (ES) 2018/619
   2018 m. balandžio 20 d.
   kuriuo PHMB (1415; 4.7) nepatvirtinamas kaip esama veiklioji medžiaga 1-o, 5-o ir 6-o tipų biocidiniams produktams gaminti
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalį,
   kadangi:
   
               (1)
            
            
               Komisijos deleguotajame reglamente (ES) Nr. 1062/2014 (2) pateikiamas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidinių produktų gamybai, sąrašas. Tame sąraše yra PHMB (1415; 4.7) (EB Nr. nenurodytas, CAS Nr. 32289–58–0 ir 1802181–67–4);
            
         
               (2)
            
            
               buvo įvertinta, ar PHMB (1415; 4.7) galima naudoti 1-o tipo produktams (asmens higienos produktams), 5-o tipo produktams (geriamajam vandeniui) ir 6-o tipo produktams (laikomiems produktams skirtiems konservantams), aprašytiems Reglamento (ES) Nr. 528/2012 V priede, gaminti;
            
         
               (3)
            
            
               Prancūzija buvo paskirta vertinančiąja kompetentinga institucija ir 2016 m. gruodžio 13 d. pateikė vertinimo ataskaitas ir rekomendacijas;
            
         
               (4)
            
            
               pagal Deleguotojo reglamento (ES) Nr. 1062/2014 7 straipsnio 2 dalį 2017 m. spalio 4 d. Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Europos cheminių medžiagų agentūros nuomones;
            
         
               (5)
            
            
               remiantis tomis nuomonėmis, negalima tikėtis, kad biocidiniai produktai, kurie naudojami kaip 1-o, 5-o ir 6-o tipų produktai ir kurių sudėtyje yra PHMB (1415; 4.7), atitinka Reglamento (ES) Nr. 528/2012 19 straipsnio 1 dalies b punkto reikalavimus. Vertinant šių tipų produktų poveikio žmonių sveikatai ir aplinkai scenarijus nustatyta nepriimtina rizika;
            
         
               (6)
            
            
               todėl PHMB (1415; 4.7) negalima patvirtinti kaip tinkamo 1-o, 5-o ir 6-o tipų biocidiniams produktams gaminti;
            
         
               (7)
            
            
               šiame sprendime nustatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   PHMB (1415; 4.7) (EB Nr. nenurodytas, CAS Nr. 32289–58–0 ir 1802181–67–4) nepatvirtinamas kaip esama veiklioji medžiaga 1-o, 5-o ir 6-o tipų biocidiniams produktams gaminti.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. balandžio 20 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 167, 2012 6 27, p. 1.
   
      (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).